Koma þyrfti upp varaafli með dísilstöðvum á Hvammstanga og víðar þar sem raforkuöryggi er ótryggt í dag . Þá þyrfti einnig að huga betur að spennivirkjum , en selta og ísing í einu spennivirki í Hrútafirði var ein aðalástæða þess að rafmagn datt út á stórum svæðum í Húnavatnssýslum og víðar . Þetta segir Ársæll Daníelsson hjá Rarik á Blönduósi , en hann stýrði aðgerðum á Hvammstanga . Þegar blaðamaður kom við í starfsstöð Rarik í bænum seinni partinn í dag var Ársæll á leiðinni út , enda fullt af verkefnum enn í gangi . Hafði hann rétt áður klárað vettvangsskoðun á Vatnsnesi , en þar hefur verið rafmagnslaust frá þriðjudegi og verður líklega áfram fram á annað kvöld . Segir hann að annars sé vestari Húnavatnssýslan að mestu komin inn , ef frá er talið vestara Hóp og hluti upp að Stóruborg . Ársæll segir að línan á Vatnsnes hafi slitnað á allavega tveimur eða þremur stöðum og þá hafi á öðrum stað brotnað einhverjir fjórir staurar . Var til skoðunar að hefja viðgerð í kvöld , en Ársæll segir að vegna ísingar sé heldur ekki víst að línan haldi ef strekkt væri á henni . „ En á morgun ætti þetta að hafast , “ segir hann um vestanvert Vatnsnesið . Vinnuflokkur sem hefur verið að frá því á þriðjudagskvöldið er kominn í verðskuldaða hvíld að sögn Ársæls , en annar flokkur frá Hvolsvelli var á leið og átti hann að fara beint í að skoða með viðgerðir . Spurður út í hvað sé hægt að gera til að fyrirbyggja rafmagnsleysi sem þetta segir Ársæll að í fyrsta lagi sé um að ræða ofsaveður sem hann hafi aðeins séð á um 20 ára fresti á sínum 39 ára tíma hjá Rarik . Hins vegar sé alltaf hægt að fyrirbyggja svona atvik töluvert meira . Nefnir hann að með dísilstöð væri hægt að koma rafmagni á Hvammstanga strax ef rafmagn slær út . Það sé meira að segja tenging tilbúin fyrir það og búið að prófa kerfið . Þá segir hann einnig hægt að horfa til þess að stækka spenninn á rafmagnslínunni norður við Laxárvatn . Þar sé spennirinn of lítill og því ekki hægt að tengja inn á línuna til Hvammstanga . Þessar lausnir myndu duga að sögn Ársæls „ og meira en það “ . Ljóst er að spennivirkið í Hrútatungu var stór orsakavaldur rafmagnsleysisins á þessu svæði að sögn Ársæls , en þegar selta og ísing settist á það í ofsaveðrinu sló rafmagnið út . Ársæll bendir á að þetta sé tengipunktur frá Landsneti og þaðan sé dreifing um Strandir , alla vestari Húnavatnssýsluna , yfir í Búðardal og Dalina . Segir hann að Landsnet þurfi að gera eitthvað með spennivirkið . „ Þetta er náttúrlega óþolandi . Línurnar hjá Landsneti eru í lagi en spennivirkið ekki . “